สำนักงานส่งเสริมเศรษฐกิจดิจิทัล อนุมัติ 23 โครงการยกระดับองค์ความรู้และทักษะด้านดิจิทัลแก่ประชาชนทุกกลุ่ม
นายณัฐพล นิมมานพัชรินทร์ ผู้อำนวยการใหญ่ สำนักงานส่งเสริมเศรษฐกิจดิจิทัล(ดีป้า) เปิดเผยว่า ที่ประชุมคณะอนุกรรมการพิจารณาการส่งเสริมและสนับสนุน ครั้งที่ 3/2564 มีมติเห็นชอบโครงการขอรับการส่งเสริมและสนับสนุนผ่านมาตรการช่วยเหลือหรือการอุดหนุนการพัฒนาศักยภาพกำลังคนและบุคลากรด้านเทคโนโลยีและนวัตกรรมดิจิทัล 23 โครงการ มุ่งเน้นการยกระดับทักษะดิจิทัลแก่นักเรียนในระดับชั้นประถมศึกษา มัธยมศึกษาและนักศึกษาระดับอาชีวศึกษา และในพื้นที่เป้าหมาย บุคลากรทางการศึกษา ประชาชนทั่วไปและผู้สูงวัย รวมถึงผู้บริหารระดับสูงจากหน่วยงานภาครัฐ ภาคเอกชน และสถาบันการศึกษา รวมกว่า 23,460 คน  มูลค่าการส่งเสริมกว่า 78 ล้านบาท ซึ่งโครงการที่ผ่านความเห็นชอบจากที่ประชุมคณะอนุกรรมการฯครั้งนี้เป็นไปตามแผนการดำเนินงานที่มุ่งเน้นให้ประชาชนและผู้ประกอบการมีความเป็นอยู่ที่ดีขึ้นตามวิสัยทัศน์ของ ดีป้าที่ต้องการให้คนไทยมีความพร้อมเดินหน้าสู่เศรษฐกิจและสังคมดิจิทัลในอนาคต